Predkladacia správa

	Ministerstvo spravodlivosti Slovenskej republiky predkladá na rokovanie vlády Slovenskej republiky návrh štatútu Kancelárie zástupcu Slovenskej republiky pred súdmi Európskych spoločenstiev. Návrh štatútu sa predkladá ako iniciatívny materiál Ministerstva spravodlivosti Slovenskej republiky. 

	Cieľom predkladaného návrhu je zosúladiť ustanovenia upravujúce prácu zástupcu Slovenskej republiky pred súdmi Európskych spoločenstiev a jeho kancelárie s požiadavkami praxe a premietnuť do týchto ustanovení praktické skúsenosti zo zastupovania Slovenskej republiky pred súdmi Európskych spoločenstiev (napr. pri podávaní žalôb, intervencií, pri podávaní písomných stanovísk Slovenskej republiky k prejudiciálnym otázkam). Návrh smeruje k zabezpečeniu aktívnejšieho pôsobenia a  súčinnosti  jednotlivých ministerstiev a ďalších relevantných orgánov verejnej správy a ich ľudských zdrojov pri identifikácii a obhajobe záujmov Slovenskej republiky v konaniach pred súdmi Európskych spoločenstiev. Z hľadiska obhajoby záujmov štátu je význam zastúpenia Slovenskej republiky v konaniach pred súdnymi orgánmi Európskych spoločenstiev prinajmenšom porovnateľný s dôležitosťou prezentácie stanovísk Slovenskej republiky pri príprave a prijímaní komunitárnych právnych aktov v rámci legislatívnych postupov Európskych spoločenstiev a Európskej únie. 

	Predpokladom adekvátneho využívania nástrojov obhajoby záujmov Slovenskej republiky je efektívna a rýchla identifikácia jej záujmov a následne dôkladná, kvalifikovaná a systematická príprava na zaujatie pozícií v konaniach pred súdmi Európskych spoločenstiev. Podmienkou je obojstranná a aktívna spolupráca zástupcu a jeho kancelárie so zástupcami jednotlivých rezortov a nezávislých regulačných orgánov, ako aj odborná zdatnosť kontaktných miest spolupracujúcich s Kanceláriou zástupcu Slovenskej republiky pred súdmi Európskych spoločenstiev. Je taktiež nevyhnutné, aby zástupcovia jednotlivých rezortov a ďalších relevantných orgánov verejnej správy mali pre poskytovanie súčinnosti Kancelárii zástupcu Slovenskej republiky pred súdmi Európskych spoločenstiev vytvorené adekvátne podmienky. Najmä z týchto dôvodov bolo potrebné v návrhu štatútu nanovo upraviť mechanizmus fungovania Medzirezortnej komisie pre zastupovanie Slovenskej republiky pred súdmi Európskych spoločenstiev a požiadavky na jej členov. 

	V záujme transparentnosti a predchádzania čisto rezortnému prístupu sa v návrhu štatútu bližšie upravuje aj postup pri rozhodovaní o záujmoch štátu a o vykonaní zodpovedajúcich  úkonov v konaniach pred súdmi Európskych spoločenstiev. 

	V predkladanom materiáli sa ďalej navrhuje, aby vláda Slovenskej republiky uznesením zrušila doterajší štatút Kancelárie zástupcu Slovenskej republiky v konaní pred Súdnym dvorom Európskych spoločentiev a Súdom prvého stupňa Európskych spoločenstiev, ktorý schválila na svojom zasadnutí 30. augusta 2006 uznesením vlády č. 707. 

	Keďže zastupovanie Slovenskej republiky pred súdmi Európskych spoločenstiev už aj na základe platnej právnej úpravy a štatútu zabezpečuje Ministerstvo spravodlivosti Slovenskej republiky, navrhovaná úprava nebude mať dopad na štátny rozpočet. Pokiaľ ide o subjekty poskytujúce súčinnosť, vrátane subjektov zastúpených v medzirezortnej komisii, tieto budú zabezpečovať plnenie úloh v rámci svojich schválených rozpočtových kapitol, s využitím už existujúcich ľudských zdrojov. Navrhovaná úprava taktiež nebude mať vplyv na rozpočty obcí a rozpočty vyšších územných celkov, dopad na obyvateľov, hospodárenie podnikateľskej sféry a iných právnických osôb, na životné prostredie, na zamestnanosť ani na podnikateľské prostredie.

	Materiál bol prerokovaný so zástupcami jednotlivých rezortov v Medzirezortnej komisii pre zastupovanie Slovenskej republiky pred súdmi Európskych spoločenstiev a následne bol (od ..... do .....) predložený na skrátené pripomienkové konanie. Spôsob zapracovania jednotlivých pripomienok je uvedený vo vyhodnotení pripomienkového konania. Materiál sa predkladá na rokovanie vlády Slovenskej republiky (bez rozporov/s rozpormi).

	Návrh štatútu je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná. 

Perspektívne je pravdepodobné, že bude potrebné uvažovať o rozšírení pôsobnosti Kancelárie zástupcu Slovenskej republiky pred súdmi Európskych spoločenstiev aj na zastupovanie Slovenskej republiky pred Súdnym dvorom Európskeho združenia voľného obchodu, nakoľko zastupovanie Slovenskej republiky pred týmto súdnym dvorom nie je v súčasnosti doriešené. Táto zmena si však vyžiada zmenu platnej legislatívy, a preto nie je súčasťou predkladaného materiálu.